“ตู่” ถกฝ่ายมั่นคง เล็งผ่อนปรนมาตรการคุมเข้ม “โควิด” หลังสิ้นสุดพ.ร.ก.ฉุกเฉิน 30 เม.ย.นี้
"พล.อ.ประยุทธ์ จันทร์โอชา" นายกรัฐมนตรีหารือฝ่ายมั่นคง ประเมินสถานการณ์ "โควิด" เพื่อพิจารณาผ่อนปรนบางมาตรการ หลัง พ.ร.ก.ฉุกเฉิน สิ้นสุด 30 เม.ย.นี้! 
"พล.อ.ประยุทธ์ จันทร์โอชา" นายกรัฐมนตรีหารือฝ่ายมั่นคง ประเมินสถานการณ์ "โควิด" เพื่อพิจารณาผ่อนปรนบางมาตรการ หลัง พ.ร.ก.ฉุกเฉิน สิ้นสุด 30 เม.ย.นี้!
17 เม.ย. 2563

ผู้สื่อข่าวรายงานข่าวจากทำเนียบรัฐบาล ว่าวันนี้ (17 เม.ย.63)​ พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้ร่วมหารือวงเล็กกับ ผู้บัญชาการทหารสูงสุดในฐานะหัวหน้าผู้รับผิดชอบการแก้ไขสถานการณ์ฉุกเฉินด้านความมั่นคง และผู้บัญชาการตำรวจแห่งชาติ
โดยประเมินสถานการณ์การดูแลความเรียบร้อย ตลอดช่วงเวลาที่ประกาศ พ.ร.ก.ฉุกเฉินฯ ซึ่งจะสิ้นสุดในวันที่ 30 เมษายนนี้ รวมถึงภาพรวมการบังคับใช้กฎหมายหลังประกาศเคอร์ฟิวห้ามประชาชนออกนอกเคหสถานตั้งแต่เวลา 22.00-04.00 น.ไปเมื่อวันที่ 3 เมษายนที่ผ่านมา เพื่อนำมาพิจารณาผ่อนปรนบางมาตรการต่อไป
ทั้งนี้ พล.อ.ประยุทธ์ กำชับให้ผู้บังคับบัญชาดูแลผู้ใต้บังคับบัญชาให้ดีที่สุด เพราะต้องควบคุมการแพร่ระบาดไวรัสโคโรนา 2019 (โควิด-19) ต่อเนื่องหากสถานการณ์ยืดเยื้อ พร้อมกันนี้ได้สอบถามเรื่องการปฎิบัติหน้าที่ของกำลังพลที่มีการตั้งด่านตรวจเกือบ 1,000 จุดทั่วประเทศ โดยเฉพาะด่านชายแดนในพื้นที่จังหวัดชายแดนภาคใต้
นอกจากนี้ ยังประเมินสถานการณ์กรณีคนไทยที่เดินทางกลับมาจากประเทศมาเลเซียและอินโดนีเซียในช่วง 1-2 วันนี้ เพื่อเตรียมความพร้อมพื้นที่กักตัวรองรับ ซึ่งจะมีคนไทยทยอยเดินทางเข้ามาทาง 5 ด่านชายแดนของจังหวัดชายแดนภาคใต้
ด้านนายเทวัญ ลิปตพัลลภ รมต.ประจำสำนักนายกรัฐมนตรี เปิดเผยว่า ขณะนี้มีภาคเอกชน หน่วยงานต่างๆ ทยอยบริจาคสิ่งของช่วยเหลือบุคลาการทางการแพทย์และเจ้าหน้าที่ปฎิบัติงานอย่างต่อเนื่อง ถือเป็นการช่วยเหลือกันคนละไม้คนละมือ ส่วนเงินบริจาคสมทบกองทุนสู้โควิด- 19 ของสำนักปลัดสำนักนายกรัฐมนตรีนั้นกำลังอยู่ระหว่างแก้ไขระเบียบบางอย่างเพื่อนำเงินมาใช้
ในส่วนของการเยียวยาพระสงฆ์บางวัดที่ได้รับผลกระทบจากสถานการณ์โควิด-19 นั้นยังไม่ได้เสนอนำเข้าที่ประชุมคณะรัฐมนตรี (ครม.) ต้องรอสำนักพระพุทธศาสนาแห่งชาติสรุปมาก่อน แต่เบื้องต้นการดูแลพระสงฆ์ตามวัดต่างๆนั้น ใช้วิธีวัดใหญ่ดูแลวัดเล็กกันเอง ซึ่งวัดใหญ่ที่มีศักยภาพก็ได้ทำโรงทานเพื่อช่วยเหลือประชาชน ซึ่งขณะนี้มีเกือบ 200 วัดที่ได้เปิดโรงทานแล้ว